ไต้หวัน ประเทศที่น่าจับตา และมีความสำคัญมากกับทั้งโลก
นิตยสาร The Economist ฉบับวันที่ 1 พฤษภาคม 2021 พาดหัวข่าวว่า “The Most Dangerous Place on Earth”  หรือ “สถานที่อันตรายที่สุดในโลก” พร้อมรูปประกอบเป็นแผนที่ไต้หวันในจอเรดาร์ เนื้อหาส่วนหนึ่งในนิตยสาร ยังพูดถึงสถานการณ์ความตึงเครียดในทะเลจีนใต้  ระหว่างไต้หวันและจีน ที่อาจก่อให้เกิดสงครามได้ทุกเมื่อ รายละเอียดของเรื่องนี้เป็นอย่างไร  ทำไมที่ที่อันตรายที่สุดแห่งหนึ่งของโลกอย่างไต้หวัน ถึงมีความสำคัญมากกับทั้งโลก ? ลงทุนแมนจะเล่าให้ฟัง
22 มิ.ย. 2564

ไต้หวัน ประเทศที่น่าจับตา และมีความสำคัญมากกับทั้งโลก /โดย ลงทุนแมน
นิตยสาร The Economist ฉบับวันที่ 1 พฤษภาคม 2021
พาดหัวข่าวว่า “The Most Dangerous Place on Earth” 
หรือ “สถานที่อันตรายที่สุดในโลก” พร้อมรูปประกอบเป็นแผนที่ไต้หวันในจอเรดาร์
เนื้อหาส่วนหนึ่งในนิตยสาร ยังพูดถึงสถานการณ์ความตึงเครียดในทะเลจีนใต้ 
ระหว่างไต้หวันและจีน ที่อาจก่อให้เกิดสงครามได้ทุกเมื่อ
รายละเอียดของเรื่องนี้เป็นอย่างไร 
ทำไมที่ที่อันตรายที่สุดแห่งหนึ่งของโลกอย่างไต้หวัน ถึงมีความสำคัญมากกับทั้งโลก ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ไต้หวัน หรือชื่อทางการคือ “สาธารณรัฐจีน”
ขึ้นชื่อว่ามีความขัดแย้งกันทางอุดมการณ์ทางการเมือง 
กับจีนแผ่นดินใหญ่มาเป็นเวลานาน
เดือนมีนาคมที่ผ่านมา พลเรือเอก Philip S. Davidson 
อดีตผู้บัญชาการกองทัพเรือสหรัฐอเมริกา ที่เพิ่งปลดประจำการจากการปฏิบัติหน้าที่ในภูมิภาคอินโด-แปซิฟิก เมื่อเดือนเมษายน 2021 ที่ผ่านมา
กล่าวต่อรัฐสภาของสหรัฐอเมริกา ว่าทางการจีนกำลังเพิ่มอิทธิพลในทะเลจีนใต้ และมีความเป็นไปได้ว่าภายในปี 2027 จีนจะบุกเข้ายึดเกาะไต้หวัน ซึ่งเป็นจุดยุทธศาสตร์สำคัญในพื้นที่แห่งนี้
ซึ่งถ้าหากว่าเรื่องนี้เกิดขึ้นจริง ก็มีการคาดการณ์กันว่า จะเกิดผลกระทบไปทั่วโลกโดยเฉพาะเรื่องเศรษฐกิจ
เนื่องจากไต้หวัน เป็นที่ตั้งของบริษัท TSMC ที่มีเทคโนโลยีในการผลิตชิปที่ทันสมัยที่สุดในปัจจุบัน 
และถือเป็นฐานการผลิตหัวใจของสินค้าอิเล็กทรอนิกส์ อย่างชิปเซต รายสำคัญของโลก
ซึ่งแน่นอนว่าท่าทีของสหรัฐอเมริกา ที่เป็นคู่ฟัดคู่เหวี่ยงของจีน 
จะต้องป้องกันไม่ให้เหตุการณ์เหล่านี้เกิดขึ้นอย่างแน่นอน
และในขณะที่อุณหภูมิทางการเมืองโลกกำลังร้อนระอุขึ้น
บทบาทของไต้หวันในเวทีการค้าโลก ก็เพิ่มความสำคัญมากขึ้นทุกทีด้วยเช่นกัน
สงครามการค้าระหว่างจีนและสหรัฐอเมริกาที่ร้อนระอุ 
ทำให้รัฐบาลสหรัฐอเมริกาออกนโยบาย
ให้บริษัทสัญชาติอเมริกัน ตัดความสัมพันธ์ทางการค้ากับจีน​
ทำให้บริษัทไต้หวันที่รับผลิตและประกอบชิ้นส่วนอุปกรณ์เทคโนโลยีให้แบรนด์สินค้าอเมริกัน อย่าง Foxconn, Pegatron และ Wistron ต้องเลือกตัดความสัมพันธ์กับบริษัทจีน และบางส่วนทยอยย้ายฐานการผลิตออกจากจีนไปประเทศอื่น หรือกลับมาลงทุนในไต้หวัน
ในช่วงเวลาเดียวกันบริษัทเทคโนโลยีอเมริกันหลายแห่ง
ก็เริ่มมาลงทุนในเกาะไต้หวัน ยกตัวอย่างเช่น
- AWS (Amazon Web Services) 
ได้มาจัดตั้งสถานที่วิจัยทดลอง Internet of Things 
หรือ AWS IoT Lab แห่งแรกในเอเชียที่ไต้หวัน
- Google 
ลงทุนกว่า 260,000 ล้านบาท ในการตั้งศูนย์วิจัยพัฒนางานด้านต่าง ๆ รวมถึงก่อสร้าง Data Center แห่งที่ 5 ในเอเชีย และเป็นแห่งที่ 3 ในไต้หวัน
- Microsoft 
ได้ลงทุนในไต้หวันมากที่สุดในรอบ 31 ปี ด้วยมูลค่าเงินลงทุนกว่า 369,000 ล้านบาท 
จัดตั้ง Microsoft Azure Data Center ธุรกิจให้บริการเก็บข้อมูล ที่ทาง Microsoft คาดว่าจะเป็นธุรกิจที่เติบโตได้อีกมากในอนาคต
ปัจจัยอีกหนึ่งข้อ ที่ทำให้ไต้หวัน สำคัญกับเศรษฐกิจโลกมากในเวลานี้
ก็เพราะเกาะแห่งนี้ โดดเด่นเรื่องเทคโนโลยีในอุตสาหกรรมเซมิคอนดักเตอร์
ปัจจุบันอุตสาหกรรมเซมิคอนดักเตอร์ของไต้หวัน มีส่วนแบ่งตลาดมากกว่า 65% 
ซึ่งนอกจาก บริษัท TSMC ที่เราจะคุ้นหูกันแล้ว 
ก็ยังมีบริษัทผลิตชิปอีกหลายบริษัทที่มีความสำคัญ และมีศักยภาพในการผลิตระดับแนวหน้าของโลก
เช่น United Microelectronics Corporation (UMC) และ Powerchip Technology Corporation (PSMC)
จุดเด่นอีกข้อของเกาะไต้หวัน คือมีขนาดพื้นที่เพียงแค่ประมาณ 36,000 ตารางกิโลเมตร คิดเป็นเพียงแค่ไม่ถึง 1 ใน 10 ของพื้นที่ประเทศไทย
ซึ่งด้วยพื้นที่ที่เล็ก ทำให้บริษัทในอุตสาหกรรมเซมิคอนดักเตอร์และอุตสาหกรรมอื่น ๆ มีความสัมพันธ์ที่ใกล้ชิดกันค่อนข้างมาก
ไต้หวันยังเป็นไม่กี่ประเทศ ที่เศรษฐกิจสามารถเติบโตได้ในปีที่ผ่านมา ที่มีวิกฤติโรคระบาด
โดย GDP ของไต้หวันในปี 2020 เติบโต 2.98% 
ซึ่งอัตราการเติบโตนี้ สูงกว่าประเทศจีนที่ GDP โต 2.27% เป็นครั้งแรกในรอบ 30 ปี
โดยปัจจัยที่ทำให้ GDP ของไต้หวันยังคงเติบโตได้ในปีที่ผ่านมา สวนทางกับหลายประเทศทั่วโลก 
ก็เกิดมาจากหลายปัจจัย ยกตัวอย่างเช่น
1. ความต้องการชิป ชิ้นส่วน และอุปกรณ์อิเล็กทรอนิกส์ ที่มากขึ้นตามกระแส Work From Home และการเริ่มใช้งานระบบ 5G
ซึ่งไต้หวันที่เป็นที่ตั้งของบริษัทผลิตชิ้นส่วนที่เกี่ยวข้องกับอุตสาหกรรมเซมิคอนดักเตอร์ ก็แน่นอนว่าได้ประโยชน์จากความต้องการที่เพิ่มขึ้นในส่วนนี้
2. การขยายตัวของอุตสาหกรรมรถยนต์ไฟฟ้า ที่ทำให้มีความต้องการชิ้นส่วนประกอบจากบริษัทในไต้หวันมากขึ้น
อย่างเช่น Tesla หนึ่งในผู้นำอุตสาหกรรมรถยนต์ไฟฟ้า ที่ใช้บริการบริษัทผลิตชิ้นส่วนจากบริษัทของไต้หวันหลายสิบแห่ง เช่น
- Quanta Computer ผู้ผลิตอุปกรณ์ชาร์จไฟที่ใช้ในแท่นชาร์จไฟฟ้ารถ Tesla
- Innolux Corporation ผู้ผลิตจอแสดงผลที่ใช้ภายในตัวรถ
- Pegatron ผู้ผลิตอุปกรณ์ควบคุมการทำงานทุกอย่างของรถ
- Delta Electronics บริษัทแม่ของเดลต้า อีเลคโทรนิคส์ (ประเทศไทย) ที่รับผลิตระบบควบคุมไฟฟ้าให้รถยนต์หลายแบรนด์
3. ความต้องการในชิ้นส่วนข้อ 1 และข้อ 2 ส่งผลให้ธุรกิจขนส่งทางทะเลและทางอากาศ พลอยได้รับ
อานิสงส์ไปด้วย
แม้ว่าตั้งแต่กลางปี 2020 จะมีเครื่องบินจากกองทัพจีน
บินเข้าเขตน่านฟ้าไต้หวันอยู่เป็นประจำ
และทำให้เกิดความกังวลว่าจะเกิดภาวะสงครามกันอยู่เป็นระยะ
แต่ในเวลานี้ ไต้หวันเป็นแหล่งผลิตชิ้นส่วนในอุตสาหกรรมแห่งอนาคต ให้กับชาติมหาอำนาจอย่างสหรัฐอเมริกาและญี่ปุ่น ทำให้คาดการณ์ได้ว่าทั้ง 2 ประเทศคงไม่ปล่อยให้เกิดเหตุการณ์ความรุนแรงกับเกาะไต้หวัน
สรุปแล้วถ้าดูจากปัจจัยด้านภูมิศาสตร์และการเมือง
ไต้หวัน ถือเป็นอีกหนึ่งสถานที่ ที่อันตรายสุดในโลก
แต่ในขณะเดียวกัน ประเทศนี้ก็ถือเป็นหนึ่งสถานที่ ที่มีความสำคัญกับทั่วโลกมากด้วยเช่นกัน
โดยเฉพาะความสำคัญกับอุตสาหกรรมเซมิคอนดักเตอร์
ที่ไต้หวันมีส่วนแบ่งตลาดกว่า 65% ของตลาดโลก
ซึ่งหากจีนแลกหมัดทำสงครามกับไต้หวันและพันธมิตรจริง ๆ
ก็แทบไม่ต้องคิดเลยว่า ผลกระทบต่อทั่วโลก จะหนักหนาสาหัสขนาดไหน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-
-
-
-
-
-